KOMISIJOS SPRENDIMAS
2006 m. gruodžio 22 d.
dėl Bendrijos finansinės paramos epidemiologiniam tyrimui ir mėlynojo liežuvio ligos priežiūros priemonėms įgyvendinti taikant neatidėliotinas priemones, skirtas kovoti su šia liga Belgijoje, Vokietijoje, Prancūzijoje, Liuksemburge ir Nyderlanduose 2006 ir 2007 metais
(pranešta dokumentu Nr. C(2006) 6968)
(Tik tekstas anglų, prancūzų ir vokiečių kalbomis yra autentiškas)
(2007/20/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 2 dalies a punktą,
kadangi:
(1)
2006 m. rugpjūčio mėnesio trečiąją ir ketvirtąją savaitę Nyderlanduose, Belgijoje, Vokietijoje ir Prancūzijoje - regionuose, kuriuose anksčiau to nebuvo pastebėta, kilo mėlynojo liežuvio ligos protrūkiai. Šios ligos atsiradimas gali kelti didelį pavojų Bendrijos gyvulių populiacijai.
(2)
Siekdama nustatyti apsaugos ir priežiūros zonas bei reikalavimus, taikomus gyvūnų judėjimui iš tų zonų, Komisija priėmė keletą sprendimų, kuriais iš dalies keičiamas Sprendimas 2005/393/EB (2) dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų. Paskutinį kartą šis sprendimas buvo pakeistas Komisijos Sprendimu 2006/761/EB (3), kad būtų atsižvelgta į naujausius, 1 konstatuojamoje dalyje nurodytus ligos protrūkius.
(3)
Siekdama kuo skubiau užkirsti kelią ligos plitimui, Bendrija turėtų prisidėti prie Nyderlandų, Belgijos, Vokietijos ir Prancūzijos patirtų su neatidėliotinomis priemonėmis susijusių ir reikalavimus atitinkančių išlaidų kompensavimo, kaip nustatyta Sprendime 90/424/EEB.
(4)
Reikia kuo skubiau imtis suderintų priežiūros veiksmų kovoje su mėlynojo liežuvio liga Nyderlanduose, Belgijoje, Vokietijoje ir Prancūzijoje.
(5)
Glaudžiai bendradarbiaujant su Belgija, Vokietija, Prancūzija, Liuksemburgu ir Nyderlandais buvo įgyvendintos suderintos bei sustiprintos neatidėliotinos priežiūros priemonės, kad būtų vykdoma epidemijos kontrolė atliekant epidemiologinius tyrimus ir įgyvendinant ligos priežiūros priemones, įskaitant serologinės, virusologinės bei entomologinės priežiūros laboratorinius tyrimus.
(6)
Nukentėjusių valstybių narių (Belgijos, Vokietijos, Prancūzijos, Liuksemburgo ir Nyderlandų) valdžios institucijos pateikė įrodymų, kad, siekdamos išvengti ligos plitimo, jos glaudžiau bendradarbiauja įgyvendindamos mėlynojo liežuvio ligos priežiūros priemones.
(7)
Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (4) neatidėliotinos veterinarinės priemonės, kurių imtasi laikantis Bendrijos taisyklių, finansuojamos iš Europos žemės ūkio garantijų fondo. Finansinės kontrolės tikslais turi būti taikomi minėto reglamento 9, 36 ir 37 straipsniai.
(8)
Bendrijos finansinės paramos lėšos turėtų būti išmokamos tik su sąlyga, kad planuota veikla buvo iš tiesų įgyvendinta, o valdžios institucijos per nustatytus terminus pateikė visą reikalingą informaciją.
(9)
2006 m. lapkričio mėnesio pirmąją savaitę Belgija, Vokietija, Prancūzija, Liuksemburgas ir Nyderlandai pateikė pirminę išlaidų, kurias jos patirs įgyvendindamos epidemiologinių tyrimų ir mėlynojo liežuvio ligos priežiūros priemones taikant kitas neatidėliotinas kovos su liga priemones. Šioje sąmatoje epidemiologinės priežiūros priemonių išlaidos sudaro 12 533 634 EUR.
(10)
Belaukiant Komisijos atliekamų patikrinimų vietoje, dabar būtina nustatyti pirmąją Bendrijos finansinės pagalbos išmoką. Ta pirmoji išmoka turėtų sudaryti 50 % Bendrijos finansinės pagalbos, nustatytos remiantis reikalavimus atitinkančių išlaidų epidemiologinės priežiūros priemonėms sąmata. Taip pat tikslinga nustatyti didžiausias sumas tų priemonių įgyvendinimui naudojamų tam tikrų tyrimų išlaidoms kompensuoti.
(11)
Belgijos, Vokietijos, Prancūzijos, Liuksemburgo ir Nyderlandų valdžios institucijos visiškai įgyvendino savo techninius ir administracinius įsipareigojimus, susijusius su Sprendimo 90/424/EEB 3 straipsnyje nustatytomis priemonėmis.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinės paramos Belgijai, Vokietijai, Prancūzijai, Liuksemburgui ir Nyderlandams suteikimas
1. Dėl neatidėliotinų priemonių, kurių buvo imtasi kovojant su mėlynojo liežuvio liga 2006 ir 2007 m., Belgija, Vokietija, Prancūzija, Liuksemburgas ir Nyderlandai turi teisę į Bendrijos finansinę pagalbą, sudarančią 50 % patirtų serologinės ir virusologinės priežiūros laboratorinių tyrimų ir entomologinės priežiūros išlaidų, įskaitant gaudyklių pirkimą.
2. Didžiausia 1 dalyje minėtai serologinei priežiūrai skirto ELISA tyrimo išlaidų, kurios turės būti kompensuotos Belgijai, Vokietijai, Prancūzijai, Liuksemburgui ir Nyderlandams, suma neviršija 2,5 EUR už kiekvieną atliktą tyrimą.
3. Į Bendrijos finansinę paramą neįtraukiamas pridėtinės vertės mokestis.
2 straipsnis
Finansinės paramos lėšų mokėjimo tvarka
Priklausomai nuo pagal Sprendimo 90/424/EEB 9 straipsnio 1 dalį vykdomų patikrinimų vietoje rezultatų, Bendrijai teikiant 1 straipsnyje numatytą finansinę pagalbą mokama tokia pradinė išmoka:
a)
Belgijai - 300 000 EUR,
b)
Vokietijai - 2 200 000 EUR,
c)
Prancūzijai - 100 000 EUR,
d)
Liuksemburgui - 25 000 EUR,
e)
Nyderlandams - 165 000 EUR.
Šios lėšos mokamos remiantis Belgijos, Vokietijos, Prancūzijos, Liuksemburgo ir Nyderlandų pateiktais patvirtinamaisiais dokumentais, susijusiais su 1 straipsnio 1 dalyje nurodytais serologinės, virusologinės bei entomologinės priežiūros laboratoriniais tyrimais ir gaudyklių pirkimu.
3 straipsnis
Mokėjimo sąlygos ir patvirtinamieji dokumentai
1. 1 straipsnyje nurodyta Bendrijos finansinė pagalba yra mokama remiantis:
a)
pateikta tarpine technine priežiūros priemonių techninio įvykdymo ataskaita, įskaitant per laikotarpį nuo 2006 m. rugpjūčio 15 d. iki 2007 m. kovo 31 d. gautus rezultatus;
b)
tarpine finansine valstybių narių nuo 2006 m. rugpjūčio 15 d. iki 2007 m. kovo 31 d. patirtų išlaidų ataskaita, pateikta elektronine forma, kaip nurodyta priede;
c)
pateikta galutine technine priežiūros priemonių techninio įvykdymo ataskaita, įskaitant per laikotarpį nuo 2006 m. rugpjūčio 15 d. iki 2007 m. gruodžio 31 d. gautus rezultatus;
d)
galutine finansine valstybių narių nuo 2006 m. rugpjūčio 15 d. iki 2007 m. gruodžio 31 d. patirtų išlaidų ataskaita, pateikta elektronine forma, kaip nurodyta priede;
e)
bet kokių pagal Sprendimo 90/424/EEB 9 straipsnio 1 dalį atliekamų patikrinimų vietoje rezultatais.
Atliekant e punkte nurodytus patikrinimus vietoje, Komisijai turi būti pateikti a-d punktuose nurodyti dokumentai.
2. 1 dalies a ir b punktuose nurodytos tarpinės techninė bei finansinė ataskaitos pateikiamos vėliausiai iki 2007 m. gegužės 31 d. Kai šio termino nesilaikoma, Bendrijos finansinė pagalba sumažinama 25 % už kiekvieną uždelstą kalendorinį mėnesį.
3. 1 dalies c ir d punktuose nurodytos galutinės techninė bei finansinė ataskaitos pateikiamos vėliausiai iki 2008 m. gegužės 31 d. Kai šio termino nesilaikoma, Bendrijos finansinė pagalba sumažinama 25 % už kiekvieną uždelstą kalendorinį mėnesį.
4 straipsnis
Adresatai
Šis sprendimas skirtas Belgijos Karalystei, Vokietijos Federacinei Respublikai, Prancūzijos Respublikai, Liuksemburgo Didžiajai Hercogystei ir Nyderlandų Karalystei.
Priimta Briuselyje, 2006 m. gruodžio 22 d.